મૌલાનાના આ નિવેદનના કારણે મીડિયાને ગોળનું ગાડું મળી ગયું ને તેમણે મુસ્લિમો કોર્ટ બહાર સમાધાન માટે તૈયાર છે તેવું કોરસ શરૂ કરી દીધું. એ વખતે બોર્ડે તરત ચોખવટ કરેલી કે અમને કોર્ટ બહાર સમાધાનમાં કોઈ રસ નથી ને કોર્ટે આ બધા મમરા મૂક્યા વિના કાયદાની રીતે જે કંઈ ચુકાદો આવતો હોય તો એ આપીને વાતનો નિવેડો લાવવો જોઈએ. બોર્ડે એ વખતે સાફ શબ્દોમાં કહેલું કે, સુપ્રીમનું કામ જમીનની માલિકી કોની છે એ નક્કી કરવાનું છે ને તેણે બીજી લપ્પનછપ્પનમાં પડ્યા વિના તેનું કામ કરવું જોઈએ. હવે જે લોકો સુપ્રીમ કોર્ટ સામે આવા તેવર બતાવતા હોય એ મૌલાના નદવીની વાતને વધાવે એવી આશા કઈ રીતે રખાય? મૌલાના નદવી બોર્ડના સભ્ય છે ખરા પણ એ મોટું માથું નથી તેથી તેમને વધેરી નખાય તેમાં નવાઈ જ નથી.